Ֆութպոլի աշխարհի գործուն ախոյեանը՝ Գերմանիոյ հաւաքականը 2018-ի աշխարհի առաջնութեան Ա. փուլի իր վերջին խաղը աւարտեց պարտութեամբ, զիջելով Հարաւային Քորիայի կազմին: Անոր դուրս մնալը այս տարուան մրցաշարքէն անսպասելի էր: Կազանի մէջ տեղի ունեցած խաղին, հակառակ անոր որ գերմանացիները բացայայտ առաւելութիւն ունէին, չկրցան կոլ նշանակել, իսկ մրցակից քորիացի ֆութպոլիստները մրցումի յաւելեալ ժամուն երկու կոլ նշանակեցին եւ անակնկալ յաղթանակով մը աւարտեցին հանդիպումը՝ 2 – 0 արդիւնքով: Այսպիսով, Գերմանիոյ հաւաքականը 3 կէտով գրաւեց խմբակին վերջին՝ 4-րդ տեղը։ Այս խմբակեն յաջորդ փուլ անցան Շուէտի եւ Մեքսիքոյի հաւաքականները, որոնց միջեւ տեղի ունեցած վերջին մրցումին, Շուէտի խաղցողները 3 – 0 արդիւնքով պարտութեան մատնեցին մեքսիքացիները: